Jista' jkun li aħna nqisu lin-nies tal-Vanġelu bħala personaġġi tal-imgħoddi. Mhumiex hekk, għax nistgħu niltaqgħu magħhom illum ukoll. Nibdew b'MARTA, oħt Lazzru u Marija. Min jaf kemm-il darba rajtni, b'basket kbir f'idejja, mimli b'xirja ta' żewġt ikliet. Tgħid: "Dik il-mara tħobb tixtri, il-gost tagħha tifrex ikel bnin fuq il-mejda. Tgħaddi l-ħin taqla t-tifħir għar-riħa tfuħ u t-togħma tajba tal-ikel." Mort żball. Xejn ma jafuhuli. Jiena miżżewġa u għandi tliet itfal. Mill-aħjar, tfal tajba, tal-affari tagħhom. Imma qed nghix ħajja ta' eremitaġġ. Żewġi jqum fil-ħamsa, imur jaħdem u mad-dlam ta' filgħaxija jiġi lura għajjien mejjet. Kliem mill- inqas. Fl-għaxra nkunu ġa' reqdin. Uliedi jaħdmu jew jistudjaw. Kollox fis-skiet. Dar ċimiterju. Waqt l-aħbarijiet ma nitkellmux biex ma nitilfux xi kelma. Ħlief "iva" u "le" ma nieħux. Meta nkun waħdi d-dar, nirranġa jew insajjar, naħseb fis-skiet. Nibda nibża' b'din is-sitwazzjoni. Aħna nafu lil xulxin? Jekk imqar ngħid: "Meta se tmur taqta' xagħrek?", ikolli tweġiba goffa mit-tifel daqs il-kmand ta' missieru. Imbagħad ġimgħat miksurin, bla ma nlissnu kelma. U jien,... nixtri, naħsel, insajjar, bla grazzi, bħal Marta tal-Vanġelu.
1. Ghalik min jien? Marta.